stanford-oval/wikipedia huggingface dataset:
Ray Whitney
Ura > Uudelle tasolle Floridassa

Edmonton Oilers teki sopimuksen Whitneyn kanssa kaudeksi 1997–1998. Hän ei ehtinyt pelata Edmontonissa kuin yhdeksän ottelua, kun joukkue asetti hänet siirtolistalle, josta Florida Panthers otti hyökkääjän marraskuussa 1997. Floridassa Whitney pelasi loppukaudena aikana 68 ottelua ja teki niissä 61 pistettä. Hän oli Floridan paras maalintekijä ja pistemies. Seuraavalla kaudella Whitney teki 81 ottelussa 26 maalia ja yhteensä 64 pistettä, ja hän oli jälleen joukkueen tehokkain pelaaja. Kaudella 1999–2000 Whitney paransi pistemääriään ja teki 81 ottelussa 71 pistettä (29+42), mutta hän jäi silti Floridan toiseksi parhaaksi pistemieheksi Pavel Buren jälkeen. Whitney pelasi kauden aikana uransa ensimmäisen NHL:n tähdistöottelun.
Kauden 2000–2001 Whitney aloitti Floridassa mutta siirtyi kesken kauden Columbus Blue Jacketsiin. Florida sai kaupassa Kevyn Adamsin ja yhden varausoikeuden. Columbuksessa Whitney pelasi kaksi täyttä kautta. Kaudella 2002–2003 Whitney pelasi 81 ottelua, joissa hänen teki 76 pistettä. Hänet valittiin kauden aikana toisen kerran urallaan NHL:n tähdistöotteluun. Hän oli pisteillään Columbuksen sisäisen pistepörssin ykkönen. Kauden jälkeen Detroit Red Wings teki kolmen vuoden sopimuksen Whitneyn kanssa.
Whitney ei pelannut Detroitissa kuin yhden kauden, jonka aikana hän teki 43 pistettä 67 ottelussa. Työsulkukaudella 2004–2005 Whitney ei pelannut missään, ja ennen kauden 2005–2006 alkua Detroit purki Whitneyn sopimuksen. Pian tämän jälkeen hän allekirjoitti kaksivuotisen sopimuksen Carolina Hurricanesin kanssa.
Ura > Stanley Cup -voitto Carolinassa

Kausi 2005–2006 oli Carolinalle loistava, sillä joukkue voitti Stanley Cupin. Whitney teki pudotuspeleissä yhdeksän maalia 24 ottelussa. Seuraavalla kaudella Carolina jäi pudotuspelien ulkopuolelle ensimmäisenä hallitsevana Stanley Cup -voittajana yli vuosikymmeneen. Whitneylle kausi oli kuitenkin pistemäärältään uran paras. Hän teki uudeksi ennätyksekseen 83 pistettä ja sivusi 32 osumallaan myös maaliennätystään. Kauden jälkeen Carolina ja Whitney allekirjoittivat kolmivuotisen jatkosopimuksen.
Whitney jatkoi Carolinassa tehokkaasti, ja kaudella 2007–2008 hän teki 66 ottelussa 61 pistettä. Seuraavalla kaudella hän oli jälleen Carolinan paras pistemies, kun hän teki 77 tehopistettä. Whitneyn 53 maalisyöttöä oli hänen uransa uusi ennätys. Kauden 2009–2010 alkupuolella Whitney pelasi uransa tuhannennen NHL:n runkosarjaottelun. Kauden aikana Whitney teki yhteensä 58 pistettä.
Ura > Carolinan jälkeen: Phoenix ja Dallas

Kesällä 2010 hän solmi Phoenix Coyotesin kanssa kahden vuoden sopimuksen. Whitney oli kaudella 2011–2012 Coyotesin paras pistemies 77 pisteellään. Hän ylitti aivan kauden lopussa myös tuhannen pisteen rajan 79. pelaajana. Hänen 53 syöttöpistettään oli lisäksi Coyotesin ennätys, ja viimeksi Phil Housley oli yltänyt samaan joukkueen ollessa vielä Winnipeg Jets. Kauden jälkeen hän sopimuksen Dallas Starsiin, joka oli Whitney mukaan ainoa joukkue, joka suostui antamaan hänelle vielä kaksivuotisen sopimuksen. Whitney ilmoitti virallisesti uransa päättämisestä tammikuussa 2015.
Ura > Maajoukkueessa

Whitney edusti ensimmäisen kerran Kanadaa arvoturnauksessa MM-kilpailuissa 1998, jolloin Kanada sijoittui kuudenneksi. Hän pelasi MM-turnauksessa myös seuraavina vuosina, 1999 ja 2000. Molemmilla kerroilla Kanada hävisi pronssiottelun ja sijoittui neljänneksi. Neljännen kerran Whitney pelasi MM-tasolla vuonna 2010, jolloin hänet nimettiin kesken turnauksen joukkueen kapteeniksi loukkaantuneen Ryan Smythin tilalle.
Renta

| Renta Group Oy |
| --- | --- |

Tunnuslause:  Luottamuksesi arvoisia ammattilaisia
Yritysmuoto:  Osakeyhtiö
Perustettu:  joulukuussa 2015 
Toimitusjohtaja:  Kari Aulasmaa
Puheenjohtaja:  Andrew Studdert
Kotipaikka:  Vantaa
Toimiala:  Rakennuskoneiden ja -laitteiden vuokraus 
Liikevaihto:  455,8 milj. € (2023)
Liikevoitto:  13,299 milj. € (2023)
Henkilöstö:  1839 (2023)
Tytäryhtiöt:  Renta Denmark, Renta Finland, Renta Norway, Renta Poland, Renta Pumps ja Renta Sweden
Omistaja:  IK Partners, 60 % 
Kotisivu:  www.renta.fi
Infobox OKVirheellinen NIMI-arvo: 
Renta Group on suomalainen rakennusalan yritys, joka vuokraa rakentajille ja teollisuuteen erilaisia koneita, tiloja, telineitä, sääsuojia ja työmaapalveluita.  Yritys on kone- ja laitevuokrauksessa markkinakakkonen Suomessa. Yritys on perustettu alkuvuonna 2016 ja se on kasvanut vauhdikkaasti. Vuonna 2024 yhtiöllä oli yli 2 000 työntekijää kahdeksassa Pohjois-Euroopan maassa. Renta toimii Suomen lisäksi Baltian maissa, Norjassa, Puolassa, Ruotsissa ja Tanskassa.
Historia > 2016–2019

Alkuvuonna 2016 toimintansa aloittanut Renta Group syntyi yritysostoin. Ensimmäisiin yritysostoihin kuuluivat teline- ja sääsuojausalan Telinekymppi (nykyään Renta Telineet), työmaatiloja vuokraava Jasoca ja konevuokraamo Kehä-Kone, jotka kaikki siirtyivät Renta Groupiin henkilöstöineen ja omistajineen. Yrityksen pääomistaja oli pääomasijoittaja Intera Partners. Yrityksen perustamisessa avainhenkilöitä olivat Erkki Norvio, Kari Aulasmaa ja Kari Kallio, jotka olivat työskennelleet aiemmin Ramirentillä. Norviota on pidetty kansainvälisestikin yhtenä alansa uranuurtajana, sillä hän toimi Ramirentin ja sen edeltäjän A-Rakennusmiehen toimitusjohtajana ja hallituksen jäsenenä 30 vuoden ajan, oli viemässä A-Rakennusmiestä pörssiin ja kasvatti yrityksen liikevaihdon tyhjästä satoihin miljooniin euroihin. Myös aiemmin Inspectan toimitusjohtajana toimineella Aulasmaalla oli pitkä historia Ramirentiltä. Renta Groupin hallituksessa oli Norvion lisäksi muun muassa myös Kallio, joka oli Norvion seuraaja Ramirentin konsernijohtajana ja Telinekympin Juhani Kattilakoski.
Heidän yritysideansa oli perustaa Suomeen rakennuskoneiden ja -laitteiden vuokraamoverkosto, joka toimisi paikallisesti, olisi osittain työntekijöidensä omistama ja hyödyntäisi vuokraamisessa digitalisaatiota. Verkostoa oli tarkoitus kasvattaa myöhemmin muihin Pohjoismaihin. Renta Group aloitti toimintansa pääkaupunkiseudun teline- ja sääsuojausmarkkinoilla sekä työmaatilavuokrauksessa, mutta alkoi pian rakentaa vuokraamoverkostoa koko maahan. Ensimmäiset kalustovuokraamot avattiin Rovaniemelle, Ouluun, Kokkolaan, Seinäjoelle, Poriin, Turkuun, Vantaalle, Helsinkiin, Espooseen, Kotkaan ja Mikkeliin. Keväällä 2016 Rentalla oli 60 työntekijää. JoulukuussaRenta osti SSR Groupin koko konekaluston: erilaisia rakennuskoneita ja -laitteita työmaatiloista nostolaitteisiin. Samalla yhtiöt tekivät pitkäaikaisen vuokrasopimuksen, jonka ansiosta SSR Group sai käyttöönsä Rentan kalustot ja koneet koko maassa. Ensimmäisenä vuonna Rentan liikevaihto oli 20,9 miljoonaa euroa ja sillä oli 83 työntekijää. Vuonna 2017 yhtiön liikevaihto kasvoi yli sata prosenttia ollen 45 miljoonaa euroa.
Alkuvuonna 2018 Renta osti Suomen Työmaapalvelut. Rentalla oli Suomessa 28 toimipaikkaa, ja niissä työskenteli yhteensä yli 200 henkilöä. Huhtikuussa Renta osti ruotsalaisen yleiskonevuokraamo Stål & Hyr Groupin, joka työllisti 130 henkilöä 13 toimipisteessään.  Stål & Hyr osti elokuussa Hyrcenter I Nerike AB:n ja marraskuussa Aros Hyresmaskiner AB:n. Kauppojen jälkeen Stål & Hyr toimi 24 toimipisteessä. Lokakuussa Renta osti norjalaisen konevuokraamon Flexleie as:n, joka toimi Norjan länsirannikolla, Pohjois-Norjassa ja Oslon alueella sekä Ruotsissa Tukholman alueella. Yhtiöllä oli yhteensä 6 vuokraamoa.
Vuonna 2019 Rentan suurin omistaja oli pääomasijoittaja Intera Partners, joka omisti yrityksestä 60 prosenttia. Sen lisäksi yli 90 Rentan avainhenkilöä omisti yrityksen osakkeita. Renta kuului Suomen 500 suurimman yrityksen joukkoon ja sijoittui niiden joukossa kymmenen eniten liikevaihtoaan kasvattaneen yrityksen joukkoon, sen liikevaihto kasvoi 71 prosenttia ollen 184 miljoonaa euroa.
Historia > 2020–

Syksyllä 2020 Renta toimi Suomen lisäksi Ruotsissa, Norjassa ja Puolassa.
Huhtikuussa 2021 Renta osti norjalaisen Byggesystemer-yhtiön, jolla oli 9 toimipisteessään 160 työntekijää. Kaupan jälkeen Renta työllisti Norjassa 220 henkilöä.  Marraskuussa Intera Partners myi Renta Groupin IK Partnersille. Myös Rentan johto ja avainhenkilöt uudelleensijoittivat yhtiöön.
Keväällä 2022 Renta osti norjalaisen Utleiesenteret-yhtiön. Kesäkuussa tehtiin kolme yrityskauppaa. Lohke Materielutlejning A/S toimi Tanskassa L&E Maskin Ruotsissa.
Baltian maissa ja Puolassa toimiva Uprent-yhtiö sai uuden nimen Renta Pumps.
Huhtikuussa 2023 Renta osti Pohjanväre-yhtiön, kesäkuussa MP-Yhtymä Oy:n. Elokuussa vahvistettiin norjalaisen Mylift-yhtiön osto ja marraskuussa kerrottiin suomalaisen pumppausyhtiö Ohikon ostosta.
Tammikuussa 2024 YIT kertoi myyvänsä Rentalle YIT Kalusto -yhtiön. Kauppa vaati Kilpailu- ja kuluttajaviraston hyväksynnän. Samalla yhtiöt sopivat pitkäaikaisesta yhteistyösopimuksesta, jossa Renta toimittaa YIT:lle kalustopalveluja Suomessa. Tanskasta ostettiin Jelle-Bo-yhtiö ja Puolasta Scaffolding Group.
Organisaatio

Vuonna 2024 yhtiöllä oli yli 2 000 työntekijää kahdeksassa Pohjois-Euroopan maassa. Renta toimii Suomen lisäksi Latviassa, Liettuassa, Norjassa, Puolassa, Ruotsissa,  Tanskassa ja Virossa. Konsernilla on yli 180 toimipistettä. Yrityksen toimitusjohtaja on ollut huhtikuusta 2016 lähtien Kari Aulasmaa. Yhtiön hallitukseen kuuluivat kesällä 2024 puheenjohtaja Andrew Studdertin lisäksi Maria Brunow, Alireza Etemad, Kari Kallio, Liisa Poutiainen ja Anna Vedin.
Konserniin kuuluu muun muassa Renta Oy, Rentatelineet Oy, Renta Denmark, Renta Finland, Renta Norway, Renta Poland, Renta Pumps ja Renta Sweden.
Tuotteet ja palvelut

Renta on yleiskonevuokraamo, jonka tarjontaan kuuluu muun muassa työmaatiloja, sääsuojia ja maarakennuskoneita: Volvo-kaivukoneita ja -pyöräkuormaajia alle 8 tonnin kokoluokissa ja 4–13-tonnisia Volvo-jyriä. Vuokrattavana on myös erilaisia työkaluja, kuten esimerkiksi käsityökaluja betonimyllyjä ja pyöräkuormaajia.
Toukokuussa 2017 Renta julkaisi asiakkailleen suunnatun Renta Easy -kalustonhallintasovelluksen, jonka avulla vuokrakalustoa voi hallita mobiililaitteilla. Sen avulla voi muun muassa tilata ja palauttaa vuokrakoneita, tarkastella vuokrakaluston kustannuksia työmaa kohtaisesti ja seuraamaan raskaan kaluston käyttöä ja sijaintia.
Tunnustuksia

Kesällä 2023 Renta voitti European Rental Awards -kilpailun Large Rental Company -sarjan.
Aiheesta muualla

Yrityksen kotisivut
Yksi Rentan suomalaisista toimipisteistä
Renta vuokraa muun muassa sääsuojia
Valikoima Rentan vuokraamista työkaluista
Gerardo Torrado

| 0 | 1 | 2 |
| --- | --- | --- |

Henkilötiedot
Koko nimi: Gerardo Torrado Díez de Bonilla
Syntymäaika: 30. huhtikuuta 1979 (ikä 45)
Syntymäpaikka: México, Meksiko
Pelipaikka: keskikenttäpelaaja
Pituus: 173 senttimetriä
Lempinimi: "El Borrego" (suom. lammas)
Seura
Seura: Cruz Azul
Pelinumero: 6
Seurat
| Vuodet | Seura | O (M) |
| 1997–2000 2000–2001 2001–2002 2002–2004 2004–2005 2005– | UNAM Tenerife Poli Ejido Sevilla Racing Santander Cruz Azul | 44 (1) 36 (1) 32 (0) 40 (0) 19 (0) 167 (11) |
Maajoukkue
| 1999–2013 | Meksiko | 146 (6) |
 Seurajoukkueuran tilastot kattavat vain kansalliset sarjat, päivitetty 9. kesäkuuta 2010.  Maajoukkueuran tilastot päivitetty 24. heinäkuuta 2018.
Gerardo Torrado Díez de Bonilla (s. 30. huhtikuuta 1979 México, Meksiko) on meksikolainen jalkapalloilija. Hän pelasi Meksikon maajoukkueessa 146 ottelua ja teki niissä kuusi maalia
. Pelipaikaltaan hän oli puolustava keskikenttäpelaaja.
Torradoa kutsuttiin lempinimellä "El Borrego" (suom. lammas) tuuhean hiustyylinsä takia. Hänet tunnettiin erityisesti kovasta taklauspelistään ja hyvästä pelisilmästään.
Ura

Torrado teki ensiesiintymisensä Club Universidad Nacionalissa vuonna 1997, jossa hän pelasi kolmen kauden ajan. Sieltä hän siirtyi espanjalaiseen Tenerifeen yhdeksi kaudeksi. Kaudeksi 2002–2003 Torrado siirtyi Poli Ejidon kautta Sevillaan, jossa hän pelasi 2½-kauden aikana 40 ottelua.
Vuonna 2004 hän teki sopimuksen Racing Santanderin kanssa. Hän nousi kauden aikana kannattajien yhdeksi suosikeista, mutta ajauduttuaan pieniin ongelmiin valmentajan kanssa hänen peliaikansa jäi hyvin rajalliseksi.
Torrado palasi kotimaahansa kesällä 2005 ja siirtyi Cruz Azuliin. Hän teki ensiesiintymisensä Monarcas Morelia vastaan, jossa hän teki myös kaksi maalia. Cruz Azul voitti lopulta ottelun hänen maaleillaan 2–0. Hän nousi nopeasti yhdeksi joukkueen luottopelaajista ja toimi myöhemmin myös joukkueen kapteenina.
Saksan MM-kilpailuissa 2006 Torrado pelasi kolmessa Meksikon neljästä ottelusta.
Aiheesta muualla

Torradon esittely Esmas.com-sivustolla (Arkistoitu – Internet Archive) (espanjaksi)
Torradon tilastot Football Database -sivustolla (englanniksi)
Meksikon joukkue – Jalkapallon MM-kilpailut 2002
1 Pérez |
2 de Anda |
3 García |
4 Márquez |
5 Vidrio |
6 Torrado |
7 Morales |
8 García Aspe |
9 Borgetti |
10 Blanco |
11 Luna |
12 Sánchez |
13 Mercado |
14 Villa |
15 Hernández |
16 Carmona |
17 Palencia |
18 J. Rodríguez |
19 Caballero |
20 Brown |
21 Arellano |
22 A. Rodríguez |
23 Campos |
Valmentaja Aguirre
Meksikon joukkue – Jalkapallon MM-kilpailut 2006
1 O. Sánchez |
2 C. Suárez |
3 C. Salcido |
4 R. Márquez |
5 R. Osorio |
6 G. Torrado |
7 A. Naelson |
8 P. Pardo |
9 J. Borgetti |
10 G. Franco |
11 R. Morales |
12 J. Corona |
13 G. Ochoa |
14 G. Pineda |
15 J. Castro |
16 M. Méndez |
17 F. Fonseca |
18 A. Guardado |
19 O. Bravo |
20 R. García |
21 J. Arellano |
22 F. Rodríguez |
23 L. Pérez |
Valmentaja Lavolpe
Meksikon joukkue – Jalkapallon MM-kilpailut 2010
1 Pérez |
2 Rodríguez |
3 Salcido |
4 Márquez |
5 Osorio |
6 Torrado |
7 Barrera |
8 Castro |
9 Franco |
10 Blanco |
11 Vela |
12 Aguilar |
13 Ochoa |
14 Hernández |
15 Moreno |
16 Juárez |
17 Giovani |
18 Guardado |
19 Magallón |
20 Torres Nilo |
21 Bautista |
22 Medina |
23 Michel |
Valmentaja Aguirre
Tosi valheita

| Tosi valheita> True Lies |
| --- | --- |

Ohjaaja:  James Cameron
Käsikirjoittaja:  James Cameron
Tarina:  James Cameron Randall Frakes
Tuottaja:  James Cameron Stephanie Austin
Säveltäjä:  Brad Fiedel
Kuvaaja:  Russell Carpenter
Leikkaaja:  Conrad Buff IV Mark Goldblatt Richard A. Harris
Tuotantosuunnittelija:  Peter Lamont
Pääosat:  Arnold Schwarzenegger Jamie Lee Curtis Tom Arnold Bill Paxton Art Malik Tia Carrere
Valmistustiedot
Valmistusmaa:  Yhdysvallat
Tuotantoyhtiö:  Lightstorm Entertainment
Levittäjä:  20th Century Fox (Yhdysvallat) Universal Pictures (kansainvälinen)
Ensi-ilta:   1994-07-1515. heinäkuuta 1994 (Yhdysvallat)  1994-09-3030. syyskuuta 1994 (Suomi)  
Kesto:  141 minuuttia
Alkuperäiskieli:  englanti
Budjetti:  100–120 miljoonaa $
Tuotto:  378,9 miljoonaa $
Aiheesta muualla
IMDb 
Elonet
AllMovie
Infobox OKNimi-testi OK: 
Tosi valheita (engl. True Lies) on vuonna 1994 ensi-iltansa saanut toimintakomediaelokuva. Elokuvan on ohjannut James Cameron.
Elokuva kertoo Harry Taskerista (Arnold Schwarzenegger), joka on toiminut jo 17 vuotta vaimonsa tietämättä vakoojana. Vaimo Helen (Jamie Lee Curtis) luulee Harryä tavalliseksi myyntimieheksi. Harryn kuullessa, että Helen kaipaa jännitystä elämäänsä ja tapailee toista miestä, ottaa Harry Helenin mukaansa vaaralliseen tehtävään.
Näyttelijät

| 0 | 1 | 2 |
| --- | --- | --- |
|  Arnold Schwarzenegger  | … |  Harry Tasker   |
|  Jamie Lee Curtis  | … |  Helen Tasker   |
|  Tom Arnold  | … |  Albert Gibson   |
|  Tia Carrere  | … |  Juno Skinner   |
|  Art Malik  | … |  Salim Abu Aziz   |
|  Eliza Dushku  | … |  Dana Tasker   |
Arvioita

Video-oppaassa vuodelta 1994 Olavi Similä pitää elokuvaa hieman ylipitkänä ja komediallisuutensa takia huonosti Schwarzeneggerille sopivana. Hän antaa Tosi valheille kolme tähteä viidestä, mikä vastaa sanallista arviota ”hyvä”.
Ilona Tóth

| Ilona Tóth |
| --- | --- |
 Ilona Tóthin muistolaatta Miskolcissa.
Henkilötiedot
Syntynyt: 23. lokakuuta 1932 Árpádföld
Kuollut: 26. kesäkuuta 1957 (24 vuotta) Budapest
Ilona Tóth oli unkarilainen lääketieteen opiskelija, joka toimi eri sairaanhoitoon liittyvissä tehtävissä Unkarin kansannousun aikana vuonna 1956. Kansannousun jälkeen hän joutui viranomaisten pidättämäksi ja teloittamaksi vuonna 1957. Tóth oli Unkarin kansannousun ehkä tunnetuin naishahmo.
Elämäkerta

Ilona Tóth syntyi 23. lokakuuta 1932 Árpádföldissa ja hän valmistui toisen asteen opinnoistaan vuonna 1951. Opiskellessaan Tóth oli toiminut työläisnuorisoliiton sihteerinä. Sittemmin hän jatkoi opintojaan lääketieteellisessä koulussa ja hieman ennen Unkarin kansannousua Tóth oli parhaillaan harjoittelemassa sisätautilääketiedettä Budapestin Szövetség-kadulla sijainneessa sairaalassa. Kansannousun alkaessa 23. lokakuuta Tóth oli mukana osoittamassa mieltään kaduilla ja pari päivää myöhemmin hän liittyi vapaaehtoisten järjestämään ambulanssitoimintaan Sándor Péterffy-kadulla sijainneella sairaalalla. Marraskuussa hän siirtyi avustavan sairaalayksikön johtoon.
Neuvostojoukot kukistivat lopulta Unkarin kansannousun, mutta Tóth jatkoi taistelujen päätyttyä poliittista vastarintaa auttaen esimerkiksi jakamaan lentolehtisiä ja julkaisemaan kiellettyä Élünk-nimistä' lehteä. Viranomaiset pidättivät hänet 20. marraskuuta ja häntä syytettiin nimeämättömän ilmeisesti turvallisuuspalvelussa toimineen miehen murhasta. Tóthin ohella syytettyinä oli Gyula Obersovszky ja József Gáli. Tóth tuomittiin kuolemaan 8. huhtikuuta 1957 ja tuomio säilyi korkeimmassa oikeudessa. Tuomiot herättivät mielenosoituksia ympäri maailmaa, joiden takia Obersovszkyn ja Gálin kuolemantuomioista luovuttiin. Tóth kuitenkin teloitettiin Budapestissa 26. kesäkuuta 1957.
Topman (yritys)

Topman (myös muodoissa TopMan ja Top-Man) oli suomalainen miesten kenkämerkki, joka syntyi Lassila & Tikanojan kenkäteollisuuden piirissä ja myytiin 1990-luvulla parkanolaiselle Avec-Shoe-yritykselle. Sittemmin Topman oli Avec-Shoen aputoiminimi ja yksi sen kenkämerkeistä. Top-Man Oy oli myös Lassila & Tikanojan tytäryhtiön Vaasan Kenkätehdas Oy:n uusi virallinen toiminimi vuodesta 1973 yhtiön fuusioon 1984 asti.
Historiaa

Kenkien valmistus oli tukkukauppa Lassila & Tikanojalle ensimmäinen teollisuustoimiala, joka alkoi jo kun Frithiof Tikanoja oli perustamassa Vaasan Kenkätehdasta 1910-luvulla ja tuli sen suurimmaksi osakkeenomistajaksi 1918. Varsinaiseksi tytäryhtiöksi sitä aiettiin kutsua vasta 1930-luvun lopulla. 1950-luvun alussa Vaasan Kenkätehtaalle perustettiin oma kenkäkauppaketju Va-Ke, joka sulautettiin tehdasyhtiöön 1960. Vielä 1950-luvulla Vaasan Kenkätehtaan koneet saivat voimansa salien katonrajassa kulkevista valta-akseleista, joita pyörittivät suuret amerikkalaiset sähkömoottorit. Tehdas oli höyrylämmitteinen, aamuisin kylmä ja iltapäivisin kuuma, kesällä kuuma kaiken päivää. Siellä valmistettiin naisten, miesten, tyttöjen ja poikien kenkiä kotimaan markkinoille, useita malleja pieninä sarjoina.
Historiaa > 1960-luku

TopMan-nimen keksi Vaasan Kenkätehtaan toimistotyöntekijä Sirkka Leinonen 1950-luvun loppupuolella, ja tuotemerkin tunnetuimman ulkoasun dandymäisine herrasmiehineen kehitti helsinkiläinen mainostoimisto Varis-Poteri-Veistola 1970-luvulla. TopMan-miestenkengät olivat Lassila & Tikanojan ensimmäisiä vientikokeiluja Efta-maihin 1960-luvun alussa, jolloin valmistui yhtiön uusi, arkkitehti Pekka Saareman piirtämä ja modernisti koneistettu kenkätehdas Vaasan Kirjastokadulle. Kenkien parantunut laatu ja alentunut hintataso osoittautuikin menestykseksi vientimarkkinoilla, aluksi Ruotsissa, ja myös Suomessa TopManista tuli pian miestenkenkien johtava tuotemerkki niin, että Vaasassa keskityttiin vähitellen pelkästään miesten jalkineisiin.
1960-luvun lopulla Vaasan Kenkätehdas oli jo Suomen suurin kenkien viejä, jonka markkinoita olivat kaikki Efta-maat Portugalia lukuun ottamatta. Vuosikymmenen vaihteessa yrityksen länsivienti kasvoi 60 prosentin vuosivauhdilla, ja Lassila & Tikanoja sai muidenkin vientimenestystensä ansiosta Tasavallan presidentin vientipalkinnon 1969. Myös Yhdysvaltoihin vietiin 40 000 kenkäparia vuonna 1970. Samana vuonna valmistui TopManin ja Tiklaksen uusi yhteistehdas Vaasaan. Suomeen Lassila & Tikanoja oli 1960-luvun puolivälissä perustanut oman Tikano-kenkämyymäläketjun, joka kuitenkin lakkautettiin 1970-luvun alkuvuosina.
Historiaa > 1970-luku

1970-luvun alussa nahkavuotien maailmanmarkkinahinnat nousivat voimakkaasti, mikä aiheutti etenkin TopMan-kenkien hyvin alkaneen idänkaupan Neuvostoliittoon pienentymisen jopa kolmella neljänneksellä. Kaikkiaan tuotantoa supistettiin noin kolmanneksella. Idänkaupan tilanne kääntyi pian päinvastaiseksi, kun kansainvälinen öljykriisi antoi Neuvostoliitolle äkkiä entistä paremmat mahdollisuudet kulutustavaroiden bilateraalikauppaan öljytuotteita vastaan. Vuosi 1974 oli suomalaisen vaatetus- ja jalkineteollisuuden, myös TopManin, huippuvuosi idänkaupassa. Menestys jatkui läpi vuosikymmenen niin, että vuonna 1980 peräti 55 prosenttia TopMan-kengistä vietiin Neuvostoliittoon.
Historiaa > 1980-luku

Idänkaupasta saaduilla tuotoilla TopMan alkoi panostaa yhä enemmän myös länsimaiden markkinoille. Perinteiset nahkakengät alkoivat kuitenkin tehdä tilaa erilaisille vapaa-ajankengille, ja TopMan-yhtiössä kehitettiin nuorisomerkit YoungMan ja Discofeeling by TopMan, TopLady-naistenkenkämallisto, Ecco-kenkiä muistuttava NaturForm sekä vuonna 1982 markkinoille tuotu terveyskenkä FinnComfort, joka tähdättiin erityisesti Länsi-Saksan markkinoille. Suurista markkinointiponnistuksista huolimatta Saksan-valloitus kuitenkin epäonnistui, ja koko TopManin kannattavuus alkoi heiketä malliston paisuttua liian laajaksi ja valmistussarjojen sen myötä liian pieniksi. Yritys teki suuria tappioita monina vuosina 1980-luvulla, ja tulosta toi lähinnä idänkauppa. Sen loppuminen Neuvostoliiton hajoamiseen sai Lassila & Tikanojan luopumaan sekä jalkine- että tekstiiliteollisuudestaan Suomen 1990-luvun alun lamavuosina. TopMan-tuotemerkki myytiin parkanolaiselle Avec-Shoelle, jonka omisti jalasjärveläinen Urho Viljanmaa Oy.
Aiheesta muualla

Vaasan Kenkätehtaan/TopManin yhtiöhistoriaa Pörssitiedossa
Tounan

| Tounan То́унан |
| --- | --- |
 Tounan
 Koordinaatit: 61°18′58″N, 29°32′45″E 
Valtio:  Venäjä
Tasavalta:  Karjalan tasavalta
Piiri:  Lahdenpohjan piiri
Kunta:  Hiitola
Hallinto:  
 – Asutustyyppi:  taajama
Väkiluku (2011):  545
Infobox OKVirheellinen NIMI-arvo: 
Tounan (ven. То́унан) on taajama Karjalan tasavallan Lahdenpohjan piirin Hiitolan kunnassa Venäjällä. Se sijaitsee 14 kilometriä Hiitolan taajamasta luoteeseen. Asukkaita on 545 (vuonna 2011).
Talvi- ja jatkosotaan saakka Suomeen kuuluneen Hiitolan kunnan alueella sijaitseva taajama on perustettu entisen Karjalan työlaitoksen paikalle. Sen nimitys perustuu Laatokan rannalla sijainneen Tounaan kylän asutus- ja metsäpalstaan. Neuvostoaikana siellä toimi karjatila. Palveluihin kuuluvat lastentarha, peruskoulu, kirjasto ja lääkintäasema.